Diari Oficial de la Generalitat Valenciana


Sumari del DOGV 4281, del 28-06-2002 (2002/7005)

RESOLUCIÓ de 10 de maig de 2002, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 11 del projecte de modificació núm. 8 del Pla General d'Ordenació Urbana del municipi de la Vall d'Uixó (Castelló).
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4281

Data del DOGV
:   28-06-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7005


Data del document
:   10-05-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Vall d'Uixó, la
    * pla d'urbanisme

RESOLUCIÓ de 10 de maig de 2002, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 11 del projecte de modificació núm. 8 del Pla General d'Ordenació Urbana del municipi de la Vall d'Uixó (Castelló). [2002/7005]
  
Vist l'expedient relatiu a la modificació puntual núm. 11 del projecte de modificació núm. 8 del Pla General d'Ordenació Urbana del municipi de la Vall d'Uixó (Castelló), relativa a la correcció de determinacions, i de conformitat amb els següents,
  
Antecedents de fet
  
Primer
  
El ple de l'Ajuntament de la Vall d'Uixó, en la sessió de 24 de gener de 2001, va acordar sotmetre a informació pública la modificació puntual núm. 11 del projecte de modificació núm. 8 del seu pla general, la qual cosa es va portar a terme mitjançant anuncis publicats en el periòdic El Mundo, de 31 de gener de 2001, i en el Diari Oficial de la Generalitat Valenciana, de 9 de febrer de 2001.
  
Transcorregut el període d'informació pública, durant el qual es van formular dos al·legacions, el ple de l'Auntament va adoptar acord d'aprovació provisional en la sessió de 29 de març de 2001.
  
Segon
  
La Comissió Territorial d'Urbanisme de Castelló, en la sessió de 8 de maig de 2001, va acordar suspendre l'aprovació definitiva a fi que l'Ajuntament, en compliment del que establix el precepte 55.3 de la Llei 6/1994, de la Generalitat Valenciana, Reguladora de l'Activitat Urbanística (d'ara endavant LRAU), establira les mesures compensatòries per l'eliminació d'una part del sistema general d'espais lliures parcs i jardins núm. 6.
  
Amb la finalitat d'esmenar l'acord de suspensió, l'Ajuntament de la Vall d'Uixó va elaborar una documentació complementària, la qual va ser exposada al públic mitjançant acord de 28 de juny de 2001, sense que es formularen al·legacions, i va ser aprovat pel ple de l'Ajuntament en la sessió de 4 d'octubre de 2001.
  
Tercer
  
El projecte de modificació consta de memòria i plànols.
  
Quart
  
Amb data 1 de març de 2001, la Confederació Hidrogràfica del Xúquer va emetre informe.
  
Cinqué
  
La Comissió Territorial d'Urbanisme de Castelló, el 20 de desembre de 2001, va acordar informar favorablement sobre la modificació núm. 11 del projecte de modificació puntual núm. 8 del Pla General de la Vall d'Uixó i elevar proposta d'aprovació definitiva al conseller d'Obres Públiques, Urbanisme i Transports, previ dictamen del Consell Jurídic Consultiu.
  
Sisé
  
El conseller d'Obres Públiques, Urbanisme i Transports, amb data 8 de febrer de 2002, va resoldre informar favorablement sobre la modificació puntual núm. 11 del projecte de modificació puntual núm. 8 del Pla General de la Vall d'Uixó, i demanar dictamen del Consell Jurídic Consultiu de la Comunitat Valenciana.
  
Seté
  
El Consell Jurídic Consultiu de la Comunitat Valenciana, amb data 2 de maig de 2002, emet dictamen favorable a l'aprovació definitiva de l'expedient de referència.
  
Fonaments de dret
  
Primer
  
Respecte a la tramitació seguida en el present expedient es considera correcta, de conformitat amb el que establixen els articles 38 i següents de la Llei 6/1994, de 15 de novembre, Reguladora de l'Activitat Urbanística (d'ara endavant LRAU).
  
Segon
  
La documentació està completa als efectes del compliment de l'article 27 de la LRAU.
  
Tercer
  
L'objecte de la modificació és doble:
  
a) D'una banda, es canvia la qualificació d'una part del sistema general d'espais lliures, parcs i jardins núm. 6, de 21.840 m², que passa a ser sòl no urbanitzable de protecció de llits públics.
  
b) D'altra banda, i com a mesura compensatòria, s'amplia en 21.840 m² el sistema general d'espais lliures parcs i jardins denominat Parc Públic de la Unió núm.9 situat en les proximitats, que passa de 8.600 m² a 30.440 m².
  
Quart
  
L'Ajuntament de la Vall d'Uixó justifica esta modificació de la manera següent:
  
?En l'actualitat el riu Belcaire està canalitzat en el tram que discorre en l'interior de la població amb uns murs de pedra i formigó. Excepte en la zona que es troba enfront de l'Àrea d'Ordenança VI, la Moleta, en la qual hi ha un eixamplament, l'amplària del llit és pràcticament constant, de 30 a 35 metres d'amplària. En la zona d'eixamplament, hi ha una zona central que es troba aproximadament a 1,50 metres sobre la rasant del llit.
  
Després de les últimes pluges hi hagudes, s'ha constatat que en la zona d'eixamplament l'aigua discorre per la zona nord i en casos de desbordament del llit nord, per la zona sud, i queda la part central, que es troba més elevada, totalment aïllada i amb el risc d'inundabilitat si es produïx un gran augment de nivell de l'aigua.
  
El vigent pla general qualifica de sòl urbanitzable no programat el sistema general d'espais lliures, parcs i jardins, denominat Parc Públic del Llit Belcaire núm.6, amb una superfície de 32.500 metres quadrats, en el qual s'incloïen els terrenys que en l'actualitat estan en l'interior del llit públic, concretament 21.840 m², tal com consta en la memòria del Pla.
  
En el pla general s'havia reduït l'amplària del llit en el tram enfront de l'Àrea d'Ordenança VI, la Moleta, i es mantenia l'amplària constant de 30-35 metres al sud de l'actual llit, i es destinava la resta a sistema general d'espais lliures, parcs i jardins, formant el Parc Públic del Llit del Riu Belcaire núm.6.
  
Tal com s'ha explicat, després de les últimes pluges hi hagudes ha quedat demostrat com era d'irreal este canvi de traçat del llit, així com destinar l'espai restant a parc públic, ja que s'incomplix l'article 35 del Reglament de Planejament, perquè la seua localització té un difícil accés per als vianants i la seua topografia natural fa que s'encarisca en excés la seua urbanització, sense oblidar la seua possibilitat d'inundabilitat.
  
Per tot això, es considera convenient mantindre este tram de llit en el seu estat actual, sense reduir la seua amplària, passant el sòl pel qual no [sic] discorre l'aigua com a sòl d'especial protecció de llits públics, i es varia la seua classificació, que passa de sòl no urbanitzable comú a protegit i perd la seua qualificació de Parc Públic. Esta qualificació es derivaria del que disposa l'article 1 de la Llei del Sòl no Urbanitzable i, a més, resultaria coherent amb el que establix el projecte de Pla d'Acció Territorial de protecció del risc d'inundació de la Comunitat Valenciana (PATRICOVA), segons el qual les zones inundables de major risc han de qualificar-se de sòl no urbanitzable de protecció.
  
Amb esta modificació es reduïx en 21.840 m² el sòl destinat a SG d'Espais Lliures i Parcs i Jardins, Parc Públic Llit del Riu Belcaire- núm. 6, amb la qual cosa l'equipament esmentat serà de 10.660 m².
  
Com la potestat del planejament s'ha d'exercir d'acord amb els fins de l'article 2 de la LRAU, la desafectació de 21.840 m² de l'equipament núm.6 com a parc públic s'ha d'acompanyar de les mesures compensatòries a què es referix l'article 55.3 de la LRAU, concretament les necessàries per a mantindre la proporció i la quantitat de les dotacions públiques.
  
Per això, s'amplia en 21.840 m² el sistema general d'Espais Lliures, Parcs i Jardins Parc Públic de la Unió núm.9, que passa de 8.600 m² a 30.440 m². Este parc públic, amb la seua nova configuració, complix quant a dimensions i condicions de qualitat amb les exigències dels articles 34, 35 i 36 del Reglament de Planejament. A més, la qualificació del sòl és la mateixa, ja que els dos estan en sòl no urbanitzable comú, i com que és el seu emplaçament molt pròxim al Parc Públic Llit del Riu Belcarie, la població que es beneficia de l'existència del citat parc públic és la mateixa?.
  
En el cas que ara ens ocupa l'Ajuntament ha justificat extensament i amb encert que concorren en la zona verda que es pretén modificar tals condicions que és totalment desaconsellable (quan no materialment impossible) la seua utilització per a tal fi. Este espai lliure està realment travessat pel llit públic Belcaire, per la qual cosa la qualificació urbanística que li correspondria seria la de sòl no urbanitzable de protecció de llits. Esta qualificació es derivaria del que disposa l'article 1 de la Llei del Sòl no Urbanitzable i, a més, resultaria coherent amb el que establix el projecte de Pla d'Acció Territorial de protecció del risc d'inundació de la Comunitat Valenciana (PATRICOVA), segons el qual les zones inundables de major risc han de qualificar-se de sòl no urbanitzable de protecció. Així, quedaria plenament justificat que la desqualificació de la zona verda se sustenta en criteris de racionalitat i suposa l'exercici de la potestat de planejament segons els fins de l'article 2 de la LRAU.
  
Així doncs, la modificació que s'examina és d'acord amb la LRAU i normativa de desenvolupament i s'ajusta en criteris de racionalitat i de millor satisfacció de l'interés públic, perquè se substituïx una zona verda que no reunix les condicions necessàries per a tal qualificació (per la seua condició d'inundable) per una altra major que sí que complix tals condicions.
  
Cinqué
  
Atés que el present expedient suposa una diferent qualificació o ús urbanístic de les zones verdes o espais lliures anteriorment prevists de conformitat amb el que disposa l'article 55.4 de la LRAU, ha sigut demanat l'informe favorable del Consell Superior d'Urbanisme, les funcions del qual té assumides de forma transitòria el conseller d'Obres Públiques, Urbanisme i Transports (disposició transitòria 9a de la LRAU) i s'ha emés dictamen favorable a l'aprovació definitiva pel Consell Jurídic Consultiu de la Comunitat Valenciana, d'acord amb el que disposa l'article 10.8.e) de la Llei 10/1994, de 29 de desembre, per la qual es crea el Consell Jurídic Consultiu de la Comunitat Valenciana.
  
Sisé
  
El conseller d'Obres Públiques, Urbanisme i Transports és competent per a l'aprovació definitiva del present expedient, en virtut del que disposa l'article 39 de la LRAU en relació amb l'article 6.D del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
Vists els preceptes legals citats i la resta de general i pertinent aplicació, de conformitat amb el dictamen del Consell Jurídic Consultiu de la Comunitat Valenciana, resolc:
  
Aprovar definitivament la modificació puntual núm. 11 del projecte de modificació núm. 8 del Pla General d'Ordenació Urbana del municipi de la Vall d'Uixó (Castelló).
  
Contra la present resolució, que posa fi a la via administrativa, es podrà interposar recurs contenciós administratiu, davant de la sala contenciosa del Tribunal Superior de Justícia de la Comunitat Valenciana, en el termini de dos mesos, comptadors des del sendemà de la notificació o publicació d'esta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que puga interposar qualsevol altre recurs que estime oportú.
  
València, 10 de maig de 2002.- El conseller d'Obres Públiques, Urbanisme i Transports: José Ramón García Antón.